Der er smarte skoletasker, der er ergonomiske skoletasker og nogle af dem er sikkert begge dele. Det kan være en jungle at vælge den helt rigtige skoletaske til sit barn, og samtidig kan det også koste kassen. - Vores datter ville gerne have haft en skoletaske til 1000 kroner, men der var vi inde og sige nej. Det bliver hurtigt meget med tasker til tre børn, og vi skal også kunne være med på prisen, siger Eva Maria Werner fra Aalborg, der ude og shoppe skoletasker til sine to piger. I taskeforretningerne Neye og Bog og Idé i Aalborg langer de den ene skoletaske over disken efter den anden, og her oplever de, at forældrene kommenterer på priserne. - De køber jo meget, og der er mange, der også får et chok over, hvor store beløbene bliver. Det løber jo op, siger Kamilla Brik Pedersen, der er salgsassistent i Bog og Idé i Aalborg. - Mange bliver chokeret over prisen, men de ved også, at lige så snart, det er en taske, der kan bruges, så er de også villige til at spendere lidt mere på den, siger Cecilie Rommerdahl, der er eleve i Neye i Aalborg. Neye og Bog og Idé, forventer at få rigtig travlt op til børnenes skolestart, og ifølge dem svarer denne periode til deres anden julehandel.

Referat:
I næste uge ringer det ind til første skoledag efter ferien, og det kan mærkes i forældrenes pung.